Συντεταγμένες: 34°35′59″S 58°22′55″W﻿ / ﻿34.59972°S 58.38194°W﻿ / -34.59972; -58.38194

Μπουένος Άιρες
Το **Μπουένος Άιρες** (ισπανικά: *Ciudad Autónoma de Buenos Aires*, Μπουένος Άιρες σημαίνει *Καλοί Αέρες/Αέρηδες*) είναι η πρωτεύουσα της Αργεντινής και η μεγαλύτερη πόλη και λιμάνι στη χώρα. Η αρχική ονομασία της πόλης ήταν *Ciudad de la Santísima Trinidad y Puerto de Santa María del Buen Aire* (Πόλη της Αγιοτάτης Τριάδας και Λιμάνι της Αγίας Μαρίας του Καλού Αέρα). Βρίσκεται στη Ν ακτή του Ρίο δε λα Πλάτα, στη ΝΑ ακτή της Νότιας Αμερικής, απέναντι από την Κολόνια δελ Σακραμέντο της Ουρουγουάης, με γεωγραφικές συντεταγμένες 34°40' Ν 58°24'Δ (-34.667, -58.40).

Έντονα επηρεασμένο από τον ευρωπαϊκό πολιτισμό, το Μπουένος Άιρες αναφέρεται μερικές φορές ως "Παρίσι του νότου" ή "Παρίσι της Νότιας Αμερικής". Είναι μια από τις πιο περίπλοκες πόλεις στη Λατινική Αμερική, γνωστή για την αρχιτεκτονική, τη νυχτερινή ζωή και τα πολιτιστικά δρώμενα. Είναι επίσης από τις πιο πλούσιες πόλεις της Λατινικής Αμερικής, με μεγάλη μεσαία τάξη και μεγάλο αριθμό κατοίκων με ανώτερη εκπαίδευση.

Μετά τις εσωτερικές συγκρούσεις του 19ου αιώνα, το Μπουένος Άιρες ομοσπονδοποιήθηκε και διαχωρίστηκε από την Επαρχία του Μπουένος Άιρες. Τα δημοτικά όρια επεκτάθηκαν και περιέλαβαν τις πρώην πόλεις Μπελγράνο και Φλόρες, οι οποίες σήμερα αποτελούν συνοικίες του Μπουένος Άιρες.

Οι Αργεντίνοι συχνά αποκαλούν την πόλη Ομόσπονδη Πρωτεύουσα (*Capital Federal*) για να διαχωρίσουν την πόλη από την ομώνυμη επαρχία. Βάσει του Συντάγματος του 1994, το Μπουένος Άιρες είναι αυτόνομη πόλη.

Διοίκηση και πολιτική
---------------------

Το 1996, με την αναθεώρηση του Συντάγματος του 1994, η πόλη απέκτησε διοικητική αυτονομία και έγιναν οι πρώτες δημαρχιακές εκλογές (ο τίτλος της θέσης άλλαξε σε "Κυβερνήτη"). Νικητής ήταν ο Φερνάντο ντε λα Ρούα, ο οποίος αργότερα εξελέγη Πρόεδρος της χώρας.

Ο διάδοχος του Ντε λα Ρούα, ο Ανίμπαλ Ιμπάρρα, κέρδισε δυο εκλογές, όμως καθαιρέθηκε στις 6 Μαρτίου 2006, ως αποτέλεσμα της πυρκαγιάς που είχε ξεσπάσει στο θέατρο *República Cromagnon*, κατά την οποία έχασαν τη ζωή τους σχεδόν 200 άνθρωποι. Η δημαρχία μεταβιβάστηκε στον Χόρχε Τέλερμαν, ο οποίος ήταν δημαρχεύων από τον Δεκέμβριο του 2005.

### Εκπροσώπηση σε εθνικό επίπεδο

Το Κυβερνείο του Μπουένος Άιρες
Το Μπουένος Άιρες εκπροσωπείται στη Γερουσία από τρεις γερουσιαστές (από τον Αύγουστο του 2006, ο Ροδόλφο Τερράνιο, η Μαρία Λεγκισαμόν και η Βίλμα Ιμπάρρα). Επιπλέον, οι δημότες του Μπουένος Άιρες εκλέγουν 25 μέλη της Βουλής της χώρας.

### Συνοικίες

Η πόλη χωρίζεται σε 48 *μπάρριος* (συνοικίες) για διοικητικούς σκοπούς. Ο διαχωρισμός αυτός αρχικά βασίστηκε στις καθολικές ενορίες, αλλά από τη δεκαετία του 1940 και μετά έγιναν πολλές τροποποιήσεις. Βάσει πιο πρόσφατου διοικητικού διαχωρισμού, η πόλη χωρίστηκε σε 15 *κομούνας* (κοινότητες). Οι πιο γραφικές και γνωστές συνοικίες είναι η Λα Μπόκα, το Σαν Τέλμο, η Ρεκολέτα, το Παλέρμο και το Πουέρτο Μαδέρο.

Πληθυσμός
---------

Η ανάπτυξη του πληθυσμού από το 1740
Οι κάτοικοι του Μπουένος Άιρες είναι γνωστοί ως *porteños* (πορτένιος - άνθρωποι του λιμανιού), ενδεικτικό της μεγάλης ιστορικής σημασίας που είχε το λιμάνι στην ανάπτυξη της πόλης και του έθνους, ή *bonaerenses*.

### Απογραφή πληθυσμού

Σύμφωνα με την απογραφή, η ίδια η πόλη έχει πληθυσμό 2.776.138 κατοίκους, ενώ το μητροπολιτικό Μπουένος Άιρες έχει περισσότερους από 12,4 εκατομμύρια κατοίκους. Ο πληθυσμός της ίδιας της πόλης παραμένει στάσιμος από τα τέλη της δεκαετίας του 1960, λόγω της υπογεννητικότητας και της μετακίνησης πληθυσμού στα προάστια.

### Καταγωγή

Οι περισσότεροι *πορτένιος* κατάγονται από την Ευρώπη, με πιο συχνή την προέλευση από την Ισπανία (κυρίως τις περιοχές Γαλικία, Αστούριας και Χώρα των Βάσκων) και την Ιταλία (κυρίως τις περιοχές Καλαβρία, Λιγουρία, Πιεμόντε και Νάπολη).

Άλλες ευρωπαϊκές χώρες προέλευσης περιλαμβάνουν τη Γερμανία, την Πορτογαλία, την Πολωνία, την Ιρλανδία, τη Γαλλία, την Κροατία και την Αγγλία.

Τη δεκαετία του 1990 υπήρξε μικρό κύμα μετανάστευσης από τη Ρουμανία και την Ουκρανία.

Η πολύχρωμη συνοικία Λα Μπόκα
Παραγκούπολη
Υπάρχει μια μικρή μειονότητα μιγάδων από την εποχή της ισπανικής αποικιοκρατίας. Μετά τα μέσα του 20ού αιώνα ο πληθυσμός αυτός αυξήθηκε, κυρίως λόγω μεταναστευτικής εισροής στο Μπουένος Άιρες από την επαρχία και γειτονικές χώρες όπως τη Βολιβία, το Περού και την Παραγουάη.

Κοινότητες Αράβων, κυρίως από τη Συρία και τον Λίβανο είχαν σημαντικό ρόλο στην οικονομική και κοινωνική ζωή της πόλης από τις αρχές του 20ού αιώνα.

Η εβραϊκή κοινότητα του Μπουένος Άιρες αριθμεί γύρω στα 150.000 μέλη και είναι η μεγαλύτερη στη Λατινική Αμερική. Οι περισσότεροι κατάγονται από την Ανατολική Ευρώπη (Ασκενάζι), αν και υπάρχουν και αρκετοί Σεφαρδίτες, κυρίως από τη Συρία.

Η πρώτη μεγάλη κοινότητα ανατολικοασιατών στο Μπουένος Άιρες ήταν οι Ιάπωνες, κυρίως από την Οκινάουα. Παραδοσιακά, οι Ιαπωνο-Αργεντίνοι ήταν γνωστοί για την καλλιέργεια φυτών. Στην ίδια την πόλη σχεδόν μονοπωλούσαν τα στεγνοκαθαριστήρια. Οι μετέπειτα γενεές διείσδυσαν σε όλους τους τομείς δραστηριοτήτων. Από τη δεκαετία του 1970 υπάρχει συνεχές και σημαντικό ρεύμα μετανάστευσης από την Κίνα και την Κορέα. Η τυπική μουσική της πόλης του Μπουένος Άιρες είναι το ταγκό.

### Θρησκεία

Οι περισσότεροι κάτοικοι είναι καθολικοί. Το Μπουένος Άιρες είναι η έδρα του καθολικού επισκόπου (με δικαιοδοσία σε όλη την Αργεντινή), καθώς και διαφόρων ορθοδόξων και αγγλικανών ιεραρχών. Οι ευαγγελικές εκκλησίες αυξάνονται διαρκώς από τη δεκαετία του 1980.

Σημαντικές κοινότητες Εβραίων και μουσουλμάνων υπάρχουν στην πόλη για πάνω από 100 χρόνια. Το Μπουένος Άιρες φιλοξενεί τη μεγαλύτερη εβραϊκή κοινότητα στη Λατινική Αμερική.

Κλίμα
-----

Το Μπουένος Άιρες χαρακτηρίζεται από υγρό υποτροπικό κλίμα, με πολύ θερμά και υγρά καλοκαίρια, και ήπιους χειμώνες. Ο θερμότερος μήνας είναι ο Ιανουάριος όπου η μέση θερμοκρασία κυμαίνεται στους 25.1 βαθμούς Κελσίου. Συχνά επικρατούν θερμοκρασίες από 28 έως 31 βαθμούς κατά τη διάρκεια της ημέρας, ενώ κατά τη νύχτα κυμαίνονται από 16 έως 21. Τα κύματα καύσωνα που προέρχονται από τη Βραζιλία, μπορούν περιστασιακά να ανεβάσουν τη θερμοκρασία πάνω από τους 35 βαθμούς, ωστόσο η πόλη εξακολουθεί να έχει σύντομα διαστήματα λιγότερο θερμών ανέμων. Η σχετική υγρασία είναι 64 με 70% το καλοκαίρι. Η υψηλότερη θερμοκρασία που καταγράφηκε ποτέ ήταν 43.3 βαθμοί στις 29 Ιανουαρίου του 1957. Οι περίοδοι μεταξύ του Σεπτεμβρίου και τα μέσα Δεκεμβρίου (άνοιξη), και τα μέσα Μαρτίου με μέσα Ιουνίου (φθινόπωρο) είναι γενικά ήπιες, με μέσες θερμοκρασίες περίπου 17 βαθμών Κελσίου και συχνές καταιγίδες.

Οι χειμώνες είναι εύκρατοι, αν και στις ημιαστικές περιοχές συχνά επικρατεί παγετός από τον Μάιο έως τον Αύγουστο, σε αντίθεση με τις κεντρικές περιοχές του Μπουένος Άιρες. Τα επίπεδα υγρασίας την περίοδο αυτή φτάνουν πάνω από 70%, κάτι που προκαλεί την εμφάνιση πυκνής ομίχλης. Ο Ιούλιος είναι ο μήνας με τις χαμηλότερες θερμοκρασίες, με μέση θερμοκρασία 10.9 βαθμών, και με τα κρύα ρεύματα αέρα που προέρχονται από την Ανταρκτική να εμφανίζονται σχεδόν κάθε χρόνο. 

Η χαμηλότερη θερμοκρασία που καταγράφηκε ποτέ στην πόλη ήταν −5.4 βαθμοί στις 9 Ιουλίου του 1918. Η χιονόπτωση αποτελεί πολύ σπάνιο φαινόμενο στην πόλη, με την πιο πρόσφατη -έως το 2016- να έχει συμβεί στις 9 Ιουλίου του 2007 όταν ολόκληρη η χώρα πλήχτηκε από σφοδρές χιονοθύελλες και έντονη χιονόπτωση, με το έτος αυτό να είναι και το πλέον κρύο των τελευταίων 30 ετών, και η χιονόπτωση να είναι η μεγαλύτερη στην πόλη των τελευταίων 89 ετών.

Η πόλη δέχεται 1214.6 χιλιοστά βροχής ανά έτος, με τις βροχοπτώσεις -ενίοτε μαζί με χαλαζόπτωση- να συμβαίνουν καθ'όλη τη διάρκεια του έτους.


| Κλιματικά δεδομένα Μπουένος Άιρες (2001–2010) |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Μέση Μέγιστη °C (°F) | 30.4 | 29.0 | 26.8 | 23.4 | 19.3 | 16.6 | 16.0 | 17.7 | 19.6 | 23.1 | 26.1 | 28.5 | 23,0 |
| Μέση Μηνιαία °C (°F) | 25.1 | 23.9 | 22.0 | 18.0 | 14.4 | 11.9 | 11.4 | 12.8 | 14.8 | 18.2 | 20.9 | 23.2 | 18,1 |
| Μέση Ελάχιστη °C (°F) | 20.2 | 19.5 | 18.0 | 13.6 | 10.5 | 8.3 | 7.7 | 8.7 | 10.6 | 13.5 | 16.0 | 18.2 | 13,7 |
| Υετός mm (ίντσες) | 167,5 | 171 | 172,3 | 110,8 | 72,3 | 54,8 | 70 | 71,7 | 75 | 124,4 | 114,1 | 102,4 | 1,306,3 |
| % υγρασίας | 65 | 70 | 72 | 77 | 78 | 79 | 79 | 74 | 71 | 69 | 68 | 64 | 72 |
| Μέσες ημέρες κατακρημνίσεων | 9.5 | 9.0 | 10.0 | 7.9 | 6.6 | 7.1 | 8.0 | 7.7 | 7.9 | 9.9 | 9.9 | 9.1 | 102,6 |
| Μέσες μηνιαίες ώρες ηλιοφάνειας | 275.9 | 217.5 | 210.8 | 183.0 | 167.4 | 144.0 | 148.8 | 167.4 | 180.0 | 220.1 | 252.0 | 272.8 | 2.439,7 |
|
| Μέσες ημερήσιες ώρες ηλιοφάνειας | 8.9 | 7.7 | 6.8 | 6.1 | 5.4 | 4.8 | 4.8 | 5.4 | 6.0 | 7.1 | 8.4 | 8.8 | 6,68 |
| *Πηγή #1: University of Buenos Aires* |
| *Πηγή #2: Servicio Meteorológico Nacional (humidity 1981–1990)* |

Παραπομπές
----------

1. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 33. Ανακτήθηκε στις 6  Αυγούστου 2018.
2. ↑  *Directory of Open Access Journals*.
3. ↑  «RESOL-2020-409-APN-MSG». Ανακτήθηκε στις 5  Ιανουαρίου 2021.
4. ↑  www.indec.gob.ar/ftp/cuadros/poblacion/cnphv2022\_resultados\_provisionales.pdf.
5. ↑  Kenneth Bagnell (7 Μαρτίου 2005). «Paris of the South». Canoe travel. Αρχειοθετήθηκε από το πρωτότυπο στις 23 Ιουλίου 2012. Ανακτήθηκε στις 7 Αυγούστου 2006. .
6. ↑  Colin M. Lewis (2002). *Argentina: A Short History*. Oxford: Oneworld Publications. ISBN 1-85168-300-3.
7. ↑  «Honorable Senate of the Nation». Ανακτήθηκε στις 7 Αυγούστου 2006.
8. ↑  «Government of Buenos Aires». Ανακτήθηκε στις 7 Αυγούστου 2006. .
9. ↑  Pedro Lipcovich (2 Σεπτεμβρίου 2005). «Buenos Aires con quince comunas». Página/12.
10. ↑  «Academia Porteña del Lunfardo» (στα Ισπανικά). Ανακτήθηκε στις 24 Αυγούστου 2023.
11. ↑  Peel, M. C.; Finlayson, B. L.; McMahon, T. A. (2007). «Updated world map of the Köppen−Geiger climate classification». *Hydrol. Earth Syst. Sci.* **11**: 1633–1644. doi:10.5194/hess-11-1633-2007. ISSN 1027-5606. .
12. ↑  «Monthly Information of the city of Buenos Aires, January in the city of Buenos Aires» (στα Ισπανικά). Servicio Meteorológico Nacional (Argentine National Meteorological Service). Ανακτήθηκε στις 23 Ιανουαρίου 2008.
13. ↑  «Atlas Ambiental de Buenos Aires» (στα ισπανικά). *AABA*. 2010-04-19. Αρχειοθετήθηκε από το πρωτότυπο στις 2011-07-06.. Ανακτήθηκε στις 2010-04-19.
14. ↑  «Monthly Information of the city of Buenos Aires, July in the city of Buenos Aires» (στα Ισπανικά). Servicio Meteorológico Nacional (Argentine National Meteorological Service). Ανακτήθηκε στις 23 Ιανουαρίου 2008.
15. ↑  «Buenos Aires sees rare snowfall». *BBC News*. 2007-07-10.. Ανακτήθηκε στις 2008-01-24.
16. ↑  «Buenos Aires gets first snow since 1918». *USA Today*. 2007-07-09.. Ανακτήθηκε στις 2008-01-24.
17. 1 2  «Climate Statistics for Buenos Aires 1981–1990» (στα Ισπανικά). Servicio Meteorológico Nacional. Ανακτήθηκε στις 9 Αυγούστου 2009.
18. ↑  

	* «Temperatura maxima media» (στα Ισπανικά). Departamento de Ciencias de la Atmósfera y los Océanos, University of Buenos Aires. Ανακτήθηκε στις 16 Μαρτίου 2015.
	* «Temperatura Media» (στα Ισπανικά). Departamento de Ciencias de la Atmósfera y los Océanos, University of Buenos Aires. Ανακτήθηκε στις 16 Μαρτίου 2015.
	* «Temperatura Mínima Media» (στα Ισπανικά). Departamento de Ciencias de la Atmósfera y los Océanos, University of Buenos Aires. Ανακτήθηκε στις 16 Μαρτίου 2015.
	* «Precipitación media mensual» (στα Ισπανικά). Departamento de Ciencias de la Atmósfera y los Océanos, University of Buenos Aires. Ανακτήθηκε στις 16 Μαρτίου 2015.
	* «Días con precipitación» (στα Ισπανικά). Departamento de Ciencias de la Atmósfera y los Océanos, University of Buenos Aires. Ανακτήθηκε στις 16 Μαρτίου 2015.
	* «Heliofanía (hs. del sol directo)» (στα Ισπανικά). Departamento de Ciencias de la Atmósfera y los Océanos, University of Buenos Aires. Ανακτήθηκε στις 16 Μαρτίου 2015.

Εξωτερικοί σύνδεσμοι
--------------------

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **Μπουένος Άιρες**  |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μπουένος Άιρες** |

|  |  |
| --- | --- |
|  | OpenStreetMap has geographic data related to: ***Μπουένος Άιρες*** |

* Buenos Aires

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Πρωτεύουσες κρατών της Νότιας Αμερικής |
| --- |
|  |
| Ανεξάρτητα Κράτη | 
* Ασουνσιόν
* Καράκας
* Κίτο
* Λα Πας
* Λίμα
* Μοντεβιδέο
* Μπογκοτά
* Μπουένος Άιρες
* Μπραζίλια
* Παραμαρίμπο
* Σαντιάγο
* Τζωρτζτάουν
 |
|  |
| Εξαρτημένα Εδάφη | 
* Βίλλεμστατ
* Καγιέν
* Κράλεντικ
* Οράνιεστατ
* Κίνγκ Έντουαρντ Πόιντ
* Στάνλεϋ
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 155960902
* LCCN: n79079054
* ISNI: 0000 0001 2359 4874
* GND: 4008756-6
* SELIBR: 141804
* SUDOC: 02640673X
* BNF: cb118659776 (data)
* NDL: 00629137
* NKC: ge134089

 |

 |

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Αμερική
 |

 |